ananddey/assamese-wiki-corpus huggingface dataset:
কুমান থং

কুমান থং (থাই: กุมารทอง) থাই লোকধৰ্মৰ এজন ঘৰুৱা দেৱতা। সঠিকভাৱে শ্ৰদ্ধা কৰিলে এই দেৱতাই গৃহস্থৰ বাবে ভাগ্য আৰু সৌভাগ্য কঢ়িয়াই আনে বুলি বিশ্বাস কৰা হয়। কুমান, বা কুমাৰ (পালি) শব্দৰ অৰ্থ হৈছে ‘সৰু ল’ৰা’ (স্ত্ৰীলিংগ: কুমাৰী) আৰু থং মানে 'সোণালী', অৰ্থাৎ “সোণালী ল’ৰা”৷

ব্যক্তিগত লাভ, সুৰক্ষা, ধন-সম্পত্তি আৰু কিছুমান ক্ষেত্ৰত ক্ষতিৰ বাবে এই সত্ত্বাবোৰক প্ৰায়ে তেওঁলোকৰ অনুগামীসকলে পূজা কৰে। এই পূজাৰ পৰা তেওঁলোকে অনুৰোধৰ ফল পায় বুলি বিশ্বাস কৰা হয়।

বিৱৰণ

কুমান থংৰ পূজা মূলসুঁতিৰ বৌদ্ধ ধৰ্মীয় প্ৰথাৰ অংশ নহয় যদিও থাইলেণ্ডত ই জনপ্ৰিয়। মূলসুঁতিৰ বৌদ্ধ ধৰ্মই এনে প্ৰথাক স্বীকৃতি নিদিয়ে। কিন্তু থাইলেণ্ডত সৰ্বপ্ৰাণবাদৰ ব্যাপক বিশ্বাসৰ বাবে কুমান থঙে বৌদ্ধ বিশ্বাসত অভিযোজিত হৈ সংমিশ্ৰিত ৰূপ পাইছিল।

উৎপত্তি

নেক্ৰোমেন্সি প্ৰথাৰ পৰা কুমান থঙৰ উৎপত্তি হৈছিল বুলি বিশ্বাস কৰা হয়। মাকৰ গৰ্ভত থকাৰ সময়তে মৃত্যু হোৱা শিশুৰ শুকান ভ্ৰুণৰ পৰা এইবোৰৰ উদ্ভৱ হয়। ডাইনীসকলৰ এই মৃত শিশুক আমন্ত্ৰণ কৰি সন্তান হিচাপে গ্ৰহণ কৰাৰ আৰু তেওঁলোকৰ প্ৰচেষ্টাত সহায় কৰিবলৈ ব্যৱহাৰ কৰাৰ ক্ষমতা আছে বুলি কোৱা হয়।

ক’লা যাদুৰ অনুশীলনকাৰীসকলে ব্যৱহাৰ কৰা প্ৰাচীন থাই পাণ্ডুলিপি (থাই: ไสยศาสตร์) অনুসৰি প্ৰথমে গৰ্ভস্থ ভ্ৰুণক মাকৰ গৰ্ভৰ পৰা অস্ত্ৰোপচাৰ কৰি উলিয়াই অনা হয়। তাৰ পিছত শিশুটিৰ মৃতদেহ কবৰস্থানলৈ লৈ গৈ কিছুমান ৰীতি-নীতি অনুষ্ঠিত কৰি কুমান থঙক আমন্ত্ৰণ কৰা হয়। ডাইনীসকলে যাদুকৰী লিপিৰ মন্ত্ৰ জপ কৰি থকাৰ সময়তে মৃতদেহটো শুকাই যোৱালৈকে পোৰা হয়। ৰীতি সম্পূৰ্ণ হোৱাৰ পিছত শুকানকৈ পোৰা মৃতদেহটোক য়া লাক নামৰ তাবিজ আৰু তকৰুটক সোণৰ পাতেৰে ঢাকিবলৈ ব্যৱহাৰ কৰা এক প্ৰকাৰৰ ৰঙেৰে ৰং কৰা হয়। এইদৰে এই দেহটোৱে “কুমান থং” নাম লাভ কৰে, যাৰ অৰ্থ হৈছে “সোণালী সৰু ল’ৰা”।

কিছুমান কুমান থং নাম মান প্ৰাই (Nam Man Prai) নামৰ মৃত শিশু বা হিংসাত্মক পৰিস্থিতিত মৃত্যু হোৱা ব্যক্তি বা অস্বাভাৱিকভাবে মৃত্যু হোৱা ব্যক্তি থুঁতৰিৰ ওচৰত মমবাতি জ্বলাই উলিওৱা এক প্ৰকাৰৰ তেলত তিয়াই থোৱা হয়। বৰ্তমান এই প্ৰথা কমকৈ অনুসৰণ কৰা হয়, কাৰণ পবিত্ৰ তেলৰ বাবে মানুহৰ কেঁচুৱাৰ চৰ্বি ব্যৱহাৰ কৰা হয় বাবে এই প্ৰথা এতিয়া অবৈধ। মাজে মাজে এতিয়াও বজাৰত এই প্ৰথা ব্যৱহাৰ কৰি প্ৰস্তুত কৰা বুলি দাবী কৰা কিছুমান তাবিজ পোৱা যায়। কিছু বছৰৰ আগতে এজন বিখ্যাত সন্ন্যাসীক এটি কেঁচুৱা পোৰাৰ বাবে বৌদ্ধ সংঘৰ পৰা বহিষ্কাৰ কৰা হৈছিল। তেওঁক দোষী সাব্যস্ত কৰা হয়, কিন্তু পিছলৈ মুক্তিৰ পিছতো তেওঁ সাধাৰণ ব্যক্তি হিচাপে যাদু বিদ্যা অব্যহত ৰাখিছিল।

কুমান নী

ছোৱালী সন্তানৰ আত্মাৰ ক্ষেত্ৰত প্ৰতিমূৰ্তিটোক কুমান থং বুলি কোৱা নহয়, বৰঞ্চ কুমান নী বুলি কোৱা হয়।

সাহিত্যত

থাইলেণ্ডৰ খুন চাং খুন ফায়েনৰ কিংবদন্তিত কুমান থঙৰ কথা উল্লেখ কৰা হৈছে৷ এই কিংবদন্তিৰ মূল চৰিত্ৰ খুন ফায়েনে তেওঁৰ পত্নীৰ পেটৰ পৰা মৃত শিশু এটিক আঁতৰাই এটা কুমান থং সৃষ্টি কৰিছিল আৰু পিছলৈ তাক হত্যা কৰিছিল।

তথ্য সংগ্ৰহ

শ্ৰেণী:কিংবদন্তিমূলক জীৱ
মতিবাই কাপাডিয়া

মতিবাই ৰুস্তমজী কাপাডি‍য়া এল আৰ চি পি এফ আৰ চি এছ (১৮৬৭–১৯৩০) হ'ল এগৰাকী ভাৰতীয় চিকিৎসক যিয়ে ভাৰতত পুৰুষৰ সৈতে প্ৰশিক্ষণ লোৱা পশ্চিমীয়া চিকিৎসা বিজ্ঞানৰ প্ৰথমগৰাকী ভাৰতীয় মহিলা চিকিৎসক হিচাপে কৃতিত্ব লাভ কৰে। ১৮৮৪ চনত মুম্বাইৰ গ্ৰাণ্ট মেডিকেল কলেজত নামভৰ্তি কৰে আৰু তাৰ পৰাই স্নাতক ডিগ্ৰী লাভ কৰে। ৰয়েল কলেজ অৱ ফিজিচিয়ানছৰ অনুজ্ঞাপত্ৰ লাভ কৰাৰ পিছত তেওঁক আহমেদাবাদ মহিলাৰ ভিক্টোৰিয়া জুবিলি চিকিৎসালয়ৰ মুৰব্বী হিচাপে নিযুক্তি দিয়া হৈছিল। ১৮৯১ চনত তেওঁ এফ. আৰ. চি. এছ.-ত যোগ্যতা অৰ্জন কৰে।

১৯১১ চনত পঞ্চম জৰ্জ আৰু মেৰীৰ ৰাজ অভিষেকৰ পিছত ১৯১১ চনৰ দিল্লী দৰবাৰ সন্মানত কাপাডিয়াই কাইছাৰ-ই-হিন্দ পদক লাভ কৰে।

প্ৰাৰম্ভিক জীৱন আৰু শিক্ষা

১৮৬৭ চনত মুম্বাই, তেতিয়াৰ বোম্বাইত এটা ধনী পাৰ্চী পৰিয়ালত জন্মগ্ৰহণ কৰিছিল মতিবাই কাপাডিয়াৰ। ১৮৮৪ চনত তেওঁৰ চিনাকি কেইবাজনো লোকৰ বিৰোধিতা সত্ত্বেও কাপাডি‍য়াই ডাফেৰিন ফাণ্ডৰ জৰিয়তে মুম্বাইৰ গ্ৰাণ্ট মেডিকেল কলেজত নামভৰ্তি লাভ কৰে। ১৮৮৮ চনত ইংলেণ্ডলৈ গৈ ৰাটনবাই মালাবাৰীৰ সৈতে এল.আৰ.চি.পি লাভ কৰে।

কেৰিয়াৰ

১৮৮৯ চনত ব্ৰিটেইনৰ পৰা উভতি অহাৰ পিছত উদ্যোগপতি ৰাঞ্চোদলাল ছোটালালে তেতিয়াৰ ব'ম্বে প্ৰেচিডেন্সিত কপাডিয়াক তেওঁৰ নতুনকৈ স্থাপিত ভিক্টোৰিয়া জুবিলি চিকিৎসালয় আৰু গুজৰাট আহমেদাবাদৰ ইয়াৰ ঔষধালয়ৰ দায়িত্বত নিযুক্ত কৰে। তাত তেওঁ এগৰাকী প্ৰখ্যাত মহিলা চিকিৎসক আছিল, যিয়ে ভাল কাম কৰিছিল আৰু ৩৬ বছৰ ধৰি সেই পদত আছিল। ১৮৯১ চনত তেওঁ এফ.আৰ.চি.এছ.-ত যোগ্যতা অৰ্জন কৰে। ১৮৯৭ চনত ৰাণী ভিক্টোৰিয়াৰ হীৰক জয়ন্তীৰ প্ৰস্তুতিৰ বাবে ইংৰাজী ভাষণৰ খচৰা প্ৰদান কৰিবলৈ আহমেদাবাদৰ লেডিজ ক্লাৱক প্ৰতিনিধিত্ব কৰিবলৈ তেওঁক নিৰ্বাচিত কৰা হৈছিল।

কপাডিয়াই পাছত ব্ৰিটেইনলৈ ঘূৰি গৈছিল, তাৰ পাছত ১৯২১ চনত এছ.এছ.দেৱনহত ভাৰতলৈ উভতি আহিছিল। কানাডিয়ান শিক্ষাবিদ জেৰাল্ডিন ফ'ৰ্বছৰ মতে, চিকিৎসালয়ৰ সহায়কসকলে ব'ম্বেৰ চিকিৎসকসকলৰ দ্বাৰা সেই ক্ষেত্ৰত প্ৰশিক্ষণ লোৱাৰ ফলস্বৰূপে বংগত পশ্চিমীয়া ঔষধৰ সম্প্ৰসাৰণ ঘটিছিল, য'ত কপাডিয়াও আছিল।

মৃত্যু আৰু উত্তৰাধিকাৰ

১৯১১ চনৰ ১২ ডিচেম্বৰত পঞ্চম জৰ্জ আৰু মেৰীৰ ৰাজ অভিষেকৰ পিছত ১৯১১ চনৰ দিল্লী দৰবাৰ সন্মানত কাপাডিয়াই কাইছাৰ-ই-হিন্দ পদক লাভ কৰে। ১৯৩০ চনত কপাডিয়াৰ মৃত্যু হয়। ইতিহাসবিদ মাক্ৰন্দ মেহতাই কাপাডি‍য়াক গুজৰাটৰ উল্লেখযোগ্য প্ৰভাৱশালী ব্যক্তিত্বৰ কৃতিত্ব দিয়ে।

টোকা

তথ্যসূত্ৰ

শ্ৰেণী:ভাৰতীয় নাৰী
শ্ৰেণী:চিকিৎসাবিদ
এনাষ্টাচিয়া ষ্টটস্কায়া

এনাষ্টাচিয়া আলেকজেণ্ড্ৰোভনা ষ্টটস্কায়া (; জন্ম: ৮ অক্টোবৰ ১৯৮২) এগৰাকী ৰাছিয়ান পপ গায়িকা আৰু অভিনেত্ৰী।

প্ৰাৰম্ভিক জীৱন

এনাষ্টাচিয়া ষ্টটস্কায়াৰ জন্ম ১৯৮২ চনৰ ৮ অক্টোবৰত কিয়েভৰ এটা চিকিৎসক আৰু শিল্পীৰ পৰিয়ালত হৈছিল। পাঁচ বছৰ বয়সৰপৰাই তেওঁ দেশৰ জনপ্ৰিয় শিশু সংগীত গোষ্ঠীসমূহৰ সৈতে ভ্ৰমণ কৰিছিল। ১৯৯২ চনলৈকে তেওঁ কিয়েভত বাস কৰিছিল, ইয়াৰ পিছত ককায়েকৰ অভিনয় জীৱনত সহায় কৰিবলৈ তেওঁ পৰিয়ালৰ সৈতে মস্কোলৈ গুচি যায়। মাধ্যমিক বিদ্যালয়ৰ শিক্ষা সমাপ্ত কৰাৰ পাছত তেওঁ ৰাছিয়ান একাডেমী অৱ থিয়েটাৰ আৰ্টছত সংগীত অভিনয়ৰ অধ্যয়নৰ বাবে নাম ভৰ্তি কৰে।

কৰ্মজীৱন

১৮ বছৰ বয়সত ষ্টটস্কায়াই পোনপ্ৰথমে জনপ্ৰিয়তা লাভ কৰে, যেতিয়া তেওঁ 'থিয়েটাৰ অৱ দ্য মুন'-ত নট্ৰে-ডাম ডি পেৰিছ নামৰ সংগীতমূলক নাটকত ফ্লেউৰ-ডি-লিছৰ চৰিত্ৰত অভিনয় কৰিছিল। তাত তেওঁক ফিলিপ কিৰ্কোৰভে লক্ষ্য কৰে, যিয়ে ২০০২ চনত ষ্টটস্কায়াৰ প্ৰযোজক হিচাপে দায়িত্ব লয়।

২০০৩ চনত ষ্টটস্কায়াই যুৱ পৰিৱেশনকাৰীসকলৰ আন্তঃৰাষ্ট্ৰীয় প্ৰতিযোগিতা নিউ ৱেভ-ত অংশগ্ৰহণ কৰে, য’ত তেওঁ গ্ৰেণ্ড প্ৰিক্স বঁটা লাভ কৰে। "কাণ্ট টেক মাই আইজ অফ ইউ" গীতটোৰ এটা কভাৰ সংস্কৰণ আৰু "ভেনি-ৰেকি" নামৰ এটা নতুন গীত পৰিৱেশন কৰি তেওঁ এই সফলতা লাভ কৰিছিল। "ভেনি-ৰেকি" গীতটোৱে ষ্টটস্কায়াক তেওঁৰ প্ৰথম তথা একমাত্ৰ গোল্ডেন গ্ৰাম’ফোন বঁটাৰ মনোনয়ন দিছিল। এই গীতটোৰে তেওঁ পেচনিয়া গোডা-তো পৰিৱেশন কৰিছিল। ইয়াৰ পিছত ২০০৩ চনৰ ডিচেম্বৰত তেওঁ কিৰ্কোৰভৰ সৈতে "ভ্লুব্লিয়ননয়া দুশা" নামৰ এটা দ্বৈত গীত মুকলি কৰে। ২০০৪ চনত তেওঁ আৰু দুটা একক গীত মুকলি কৰিছিল যিবোৰে এয়াৰপ্লে চাৰ্টৰ শীৰ্ষ ২০টা গীতৰ তালিকাত স্থান লাভ কৰিছিল।

ষ্টটস্কায়াই "শ্বেড’জ ডান্স অল এৰাউণ্ড" গীতটোৰ সৈতে ২০০৫ চনৰ ইউৰোভিছন ছং কণ্টেষ্টৰ বাবে ৰাছিয়াৰ ৰাষ্ট্ৰীয় নিৰ্বাচন প্ৰক্ৰিয়াত অংশগ্ৰহণ কৰিছিল। তেওঁ প্ৰথম ছেমি ফাইনেলত দ্বিতীয় স্থান লাভ কৰি ফাইনেললৈ যোগ্যতা অৰ্জন কৰে আৰু শেষত তৃতীয় স্থান দখল কৰে।

ইয়াৰ পিছত তেওঁ অভিনয় আৰু টেলিভিছনৰ কামত অধিক মনোনিৱেশ কৰিবলৈ আৰম্ভ কৰে। তেওঁ ২০০৭ চনত চাৰ্কাছ উইথ দ্য ষ্টাৰ্ছ ধাৰাবাহিকত অংশগ্ৰহণ কৰে। ২০১০ চনৰ এপ্ৰিল মাহত তেওঁ তেওঁৰ নৃত্য সংগী এলেক্সি লেডেনিভৰ সৈতে ডান্সিং উইথ দ্য ষ্টাৰ্ছ-ৰ ৰাছিয়ান সংস্কৰণৰ পঞ্চম ছিজনত জয়লাভ কৰে। ২০১৩ চনত তেওঁ ৱান টু ৱান! শ্ব’ত অংশ লৈ পঞ্চম স্থান লাভ কৰিছিল।

২০১৬ চনত ষ্টটস্কায়াক সেই বছৰৰ ইউৰোভিছন ছং কণ্টেষ্টৰ এজন ৰাছিয়ান জুৰী হিচাপে নিৰ্বাচিত কৰা হৈছিল। প্ৰথম ছেমি ফাইনেলৰ জুৰী শ্ব’ৰ সময়ত ষ্টটস্কায়াই পেৰিস্কোপ এপৰ জৰিয়তে পোনপটীয়া সম্প্ৰচাৰ কৰি তেওঁৰ স্কোৰকাৰ্ড আৰু কেইবাটাও পৰিৱেশন দেখুৱাইছিল। এই ঘটনাৰ বাবে ষ্টটস্কায়াক শেষত জুৰীৰপৰা বহিষ্কাৰ কৰা হয়।

ব্যক্তিগত জীৱন

ষ্টটস্কায়া ২০০৮ চনলৈকে অভিনেতা আলেকছি চেকিৰিনৰ সৈতে সম্পৰ্কত আছিল। ২০১১ চনত তেওঁ এজন আৰ্মেনিয়ান ব্যৱসায়ীক বিবাহ কৰায়। তেওঁলোকৰ দুটি সন্তান আছে— এজন পুত্ৰ (জন্ম ২০১১) আৰু এগৰাকী কন্যা (জন্ম ২০১৭)। ২০১৯ চনত এই দম্পতীটো পৃথকে থাকিবলৈ লয় আৰু পিছলৈ তেওঁলোকৰ বিবাহ বিচ্ছেদ হয়। চিক্ৰেট ফৰ এ মিলিয়ন নামৰ অনুষ্ঠানটোৰ এটা খণ্ডত ষ্টটস্কায়াই ফিলিপ কিৰ্কোৰভৰ সৈতে তেওঁৰ এটা অতি চুটি দিনীয়া প্ৰেমৰ সম্পৰ্ক থকাৰ কথা স্বীকাৰ কৰিছিল।

তথ্যসূত্ৰ

বাহ্যিক সংযোগ

Official website

শ্ৰেণী:ৰাছিয়াৰ ব্যক্তি
শ্ৰেণী:গায়িকা
শ্ৰেণী:অভিনেত্ৰী
য়েমেনৰ নাৰী

য়েমেনৰ মহিলাসকলক ঐতিহাসিকভাৱে এক অসুবিধাজনক অৱস্থাত ৰখা হৈছে, যাৰ অন্তৰালত এখন পিতৃতান্ত্ৰিক সমাজ বিদ্যমান। য়েমেনৰ মহিলাসকলৰ অধিকাৰ উন্নত কৰিবলৈ য়েমেন চৰকাৰে প্ৰয়াস অব্যাহত ৰাখিছে যদিওবহুতো সাংস্কৃতিক আৰু ধৰ্মীয় নীতি-নিয়মৰ লগতে এই আইনখনৰ দুৰ্বল বলবৎকৰণৰ ফলস্বৰূপে য়েমেন চৰকাৰৰ পৰা য়েমেনৰ মহিলাসকলক পুৰুষৰ সমঅধিকাৰ প্ৰদান কৰাত বাধা দিছে।

২০১৭ চনত য়েমেনৰ মহিলাসকলৰ হাতত বহু অৰ্থনৈতিক, সামাজিক বা সাংস্কৃতিক অধিকাৰ অনুপলব্ধ। ১৯৬৭ চনত ভোটাধিকাৰ লাভ কৰা হৈছিল আৰু ১৯৯০–১৯৯৪ চনৰ ভিতৰত য়েমেনৰ ঐক্যৰ প্ৰথম বছৰবোৰত মহিলাসকলক সাংবিধানিক আৰু আইনী সুৰক্ষা প্ৰদান কৰা হৈছিল। তৎসত্ত্বেও তেওঁলোকে "নিজৰ সম্পূৰ্ণ ৰাজনৈতিক আৰু নাগৰিক অধিকাৰ ব্যৱহাৰ কৰাৰ" সংগ্ৰাম অব্যাহত ৰাখিছে। ইতিহাসে দেখুৱাইছে যে য়েমেনৰ সমাজত মহিলাসকলে মুখ্য ভূমিকা পালন কৰিছে। প্ৰাক্-ইছলামিক আৰু আৰম্ভণিৰ ইছলামিক য়েমেনৰ কিছুমান মহিলাই সমাজত অভিজাত মৰ্যাদা লাভ কৰিছিল। উদাহৰণস্বৰূপে, শ্বেবাৰ ৰাণী "য়েমেন জাতিটোৰ বাবে গৌৰৱৰ উৎস।"

পিপলছ ডেম’ক্ৰেটিক ৰিপাব্লিক অৱ য়েমেনত মহিলাৰ অধিকাৰ (দক্ষিণ য়েমেন: ১৯৬৭–১৯৯০)

১৯৬৭ চনৰ নৱেম্বৰ মাহত ব্ৰিটিছ ঔপনিৱেশিক বাহিনীক উচ্ছেদ কৰাৰ পিছত য়েমেনৰ বিপ্লৱী নেশ্যনেল লিবাৰেশ্যন ফ্ৰণ্টৰ নেতৃত্বই দক্ষিণ য়েমেনৰ ঔপনিৱেশিক ক্ষমতাৰ পূৰ্বৰ মুখ্য কাৰ্যালয় এডেনত ভিত্তি কৰি এখন প্ৰগতিশীল মাৰ্ক্সবাদী চৰকাৰ স্থাপন কৰে। উত্তৰ-ঔপনিৱেশিক যুগৰ আৰম্ভণিতে এন এল এফৰ নেতৃত্বই ব্যাপক লিংগ বৈষম্যক এক গুৰুতৰ বাধা হিচাপে স্বীকৃতি দিছিল যিয়ে সমতাবাদী সমাজৰ প্ৰগতিশীল বিকাশত নীৰৱচ্ছিন্নভাৱে বাধাৰ সৃষ্টি কৰিব। পৰিস্থিতি শুধৰণিৰ প্ৰয়াসত ১৯৭০ চনৰ পিডিআৰৱাইৰ সংবিধানে নিশ্চয়তা প্ৰদান কৰিছিল যে:ই অৰ্থনৈতিক, সামাজিক আৰু ৰাজনৈতিক জীৱনত য়েমেনৰ মহিলাসকলৰ ব্যাপক অংশগ্ৰহণ আৰু তেওঁলোকৰ শৈক্ষিক, সাংস্কৃতিক, বৃত্তিগত, আৰু কাৰিকৰী ক্ষমতা বৃদ্ধিৰ বাবে কাম কৰিব। পুৰুষৰ সৈতে সমতাৰ ভিত্তিত সংবিধান আৰু আইনসমূহে মহিলাসকলক নিশ্চিত কৰা অধিকাৰসমূহ দৃঢ় আৰু সুৰক্ষিত কৰাৰ উদ্দেশ্যে ই জোৰদাৰ সংগ্ৰাম কৰিব লাগিব।

ন্যায়ৰ উপলব্ধতা

১৯৯০ চনৰ য়েমেনৰ একত্ৰীকৰণ সংবিধানৰ ৪০ আৰু ৪১ নং অনুচ্ছেদত উল্লেখ আছে যে সকলো নাগৰিককে আইনৰ সন্মুখত সমান বুলি গণ্য কৰা হয় আৰু "প্ৰতিজন নাগৰিকৰ দেশখনৰ ৰাজনৈতিক, অৰ্থনৈতিক, সামাজিক আৰু সাংস্কৃতিক জীৱনত অংশগ্ৰহণ কৰাৰ অধিকাৰ আছে"। তথাপিতো দেশখনত লিংগ বৈষম্য প্ৰচলিত।

সংবিধানত ৩১ নং অনুচ্ছেদ সংযোজনে, ৪০ নং অনুচ্ছেদৰ বিৰোধিতা কৰি কয় যে "মহিলা পুৰুষৰ ভগ্নী... তেওঁলোকৰ অধিকাৰ আৰু কৰ্তব্য আছে, যিবোৰ শ্বৰীয়তৰ দ্বাৰা নিশ্চিত আৰু নিযুক্ত আৰু আইনৰ দ্বাৰা নিৰ্ধাৰিত"

লিংগভিত্তিক হিংসা

য়েমেনত মহিলাসকলে কেইবাবিধো হিংসাৰ সন্মুখীন হয়৷ আৰু ইয়াৰ ভিতৰত আছে: পৰিয়ালৰ সদস্যৰ পৰা শাৰীৰিক আৰু মানসিক নিৰ্যাতন, বলপূৰ্বক বিবাহ, যৌন নিৰ্যাতন, বলপূৰ্বক গৰ্ভধাৰণ, ধৰ্ষণ, বহুবিবাহ, স্বাস্থ্য সেৱাৰ পৰা বঞ্চিত কৰা আৰু মহিলাৰ যৌনাংগ বিকৃত/কাটি পেলোৱা (female genital mutilation/cutting, FGM/C)। বলপূৰ্বক বিবাহ আৰু FGM/Cক সংস্কৃতি আৰু পৰম্পৰাৰ অংশ বুলি গণ্য কৰা হয়, আৰু সেয়েহে য়েমেনত ইয়াক এক প্ৰকাৰৰ হিংসা হিচাপে গণ্য কৰা নহয়। আচলতে ৯৪% FGM/C প্ৰমাণিত চিকিৎসা চিকিৎসকে নকৰে, কাৰণ স্বাস্থ্য মন্ত্ৰীয়ে জাৰি কৰা মন্ত্ৰীৰ নিয়মাৱলীত চৰকাৰী কেন্দ্ৰত FGM/C নিষিদ্ধ কৰা হৈছে; ফলত ঘৰবোৰতে FGM/C কৰা হৈছে।সাংস্কৃতিক পদ্ধতি, ক্ষতিকাৰক পদ্ধতিৰ সৈতে জড়িত বিপদৰ বিষয়ে জ্ঞানৰ অভাৱ, আৰু এই আচৰণ নিষিদ্ধ কৰাৰ আইন আদিৰ ফলত FGM/C কৰা হয়।

তথ্যসূত্ৰ

শ্ৰেণী:দেশভেদে নাৰী
গৰম মছলা

গৰম মছলা হৈছে ভাৰতত উৎপত্তি হোৱা পিহি লোৱা কেইবাবিধো মছলাৰ মিশ্ৰণ। ভাৰতীয়, পাকিস্তানী, নেপালী, বাংলাদেশী, শ্ৰীলংকা আৰু কেৰিবিয়ান খাদ্যত এয়া এক বহুলভাৱে ব্যৱহৃত মছলা।

উপাদান

গৰম মছলাৰ গঠন আঞ্চলিকভাৱে পৃথক, আঞ্চলিক আৰু ব্যক্তিগত ৰুচি অনুসৰি সমগ্ৰ ভাৰতীয় উপমহাদেশত বহুতো খাদ্য প্ৰস্তুতকৰণ পদ্ধতি আছে, আৰু কোনোটোৱেই আন এটাতকৈ বেছি প্ৰামাণিক বুলি গণ্য কৰা নহয়। মিশ্ৰণৰ উপাদানবোৰ ভাজিলৈ পিছত একেলগে পিহি লোৱা হয় আৰু ৰন্ধা শেষ কৰাৰ ঠিক আগতেই সোৱাদৰ বাবে খাদ্যত যোগ কৰা হয়।

গৰম মছলা ৰ এটা সাধাৰণ ভাৰতীয় সংস্কৰণত আছে-
চফ
তেজ পাত
জালুক
লং
ডালচেনি
জাঁ‌ইফলৰ বাকলি
ইলাচী
জিৰা
ধনিয়া গুটি
ৰঙা জলকীয়া
কিছুমান ৰেচিপিত মছলাবোৰ বনৌষধিৰ সৈতে মিহলাই লোৱা হয়, আনহাতে কিছুমানত মছলাবোৰ পানী, ভিনেগাৰ বা অন্যান্য তৰল পদাৰ্থৰে পিহি পেষ্ট বনাব লাগে। সুষম প্ৰভাৱ পাবলৈ সোৱাদবোৰ মিহলাই ল’ব পাৰি, বা এটা সোৱাদৰ ওপৰত গুৰুত্ব দিব পাৰি। মছলা ব্যৱহাৰৰ আগতে গোটা মছলাখিনি সামান্য ভাজি ইয়াৰ সোৱাদ আৰু সুগন্ধি মুক্ত কৰি লোৱা হয়।

তথ্যসূত্ৰ

বাহ্যিক সংযোগ

Spices Name in Hindi and English

শ্ৰেণী:মছলা
মণিছাল

মণিছাল ( বৈজ্ঞানিক নাম: Sapindus mukorossi; বঙালী: ৰিঠা; মিচিং: হাইটা-গুটি; কাৰবি: ডাক্ ডাক্ আৰং; কাছাৰ:হাইঠাল, ফুআঠাই, খাচিয়া: দিয়েং স্পিয়েং ৰাহ; তাই-আহোম: টুন্-মাক-চাক; বড়ো:মণিছাল) চেপিন্দেচি (Sapindaceae) পৰিয়ালৰ অন্তৰ্ভুক্ত এবিধ মজলীয়া আকাৰৰ পৰ্ণপাতী বনৰীয়া গছ। ইয়াৰ ফলক ইংৰাজীত Indian soapberry বা washnut বুলি কোৱা হয়।

বিস্তৃতি

মণিছাল ভাৰতবৰ্ষৰ থলুৱা উদ্ভিদ। এই গছ ভাৰত আৰু নেপালৰ হিমালয়ৰ পাদদেশত সাগৰ-পৃষ্ঠৰ পৰা ৪০০০ ফুট উচ্চতালৈকে প্ৰাকৃতিকভাৱে বিস্তৃত হৈ আছে। এই গছ কম সাৰুৱা মাটিতো উৎপন্ন হ’ব পাৰে।

বিৱৰণ

মণিছাল গছৰ বাকলিৰ বৰণ মদৰুৱা হয় আৰু এই বাকলিৰ উপৰিভাগত সেউজীয়া বৰণৰ আভাস থাকে। বাকলিৰ ওপৰত দীঘল দীঘল ৰেখাৰ উদ্ভৱ হয়।

তথ্যসূত্ৰ

শ্ৰেণী:উদ্ভিদজগত
শ্ৰেণী:অসমৰ উদ্ভিদ
হনুমান পাতাল বিজয়

হনুমান পাতাল বিজয় (হিন্দী: हनुमान पाताल विजय) ১৯৫১ চনত হোমী ৱাডিয়াই তেওঁৰ বসন্ত পিকচাৰ্ছ জৰিয়তে ভাৰতীয় পৌৰাণিক কাহিনীৰ ভিত্তিত পৰিচালনা কৰা এখন হিন্দী ছবি। এই ভক্তিমূলক ছবিখনত মীনা কুমাৰীয়ে অভিনয় কৰিছিল আৰু এছ. এন. ত্ৰিপাঠীয়ে হনুমানৰ চৰিত্ৰত অভিনয় কৰিছিল। শিশু অভিনেত্ৰী হিচাপে নিজৰ কেৰিয়াৰ আৰম্ভ কৰা মীনা কুমাৰীয়ে বসন্ত পিকচাৰ্ছৰ দ্বাৰা নিৰ্মিত আৰু হোমী ৱাডিয়াই পৰিচালনা কৰা পৌৰাণিক কাহিনীৰ ছবিসমূহত নায়িকাৰ চৰিত্ৰত অভিনয় কৰিছিল। বাইজু বাৱৰা (১৯৫১) ছবিখনৰ পিছত বিৰতি লোৱাৰ আগতে কিছু বছৰ ধৰি দেৱীৰ চৰিত্ৰত অভিনয় কৰি তেওঁ অতি সফলতা লাভ কৰিছিল। এছ. এন. ত্ৰিপাঠীয়ে ছবিখনত অভিনয় কৰাৰ উপৰিও সংগীত ৰচনাও কৰিছিল। তেওঁৰ সহশিল্পী আছিল মীনা কুমাৰী, মহিপাল, নিৰঞ্জন শৰ্মা, দলপত আৰু অমৰনাথ।

ছবিখনত হনুমানৰ ৰামৰ প্ৰতি থকা ভক্তি আৰু দুই অসুৰ ভাতৃ অহিৰাৱণ আৰু মহিৰাৱণৰ সৈতে হোৱা যুদ্ধৰ বিষয়ে চিত্ৰায়িত কৰা হৈছিল।

কাহিনী

হনুমান পাতাল বিজয় ছবিখনত ৰাৱণে ৰাম আৰু লক্ষ্মণক হত্যা কৰিবলৈ নিয়োগ কৰা পাতালৰ ৰজা অহিৰাৱণ আৰু তেওঁৰ ভাতৃ মহিৰাৱণৰ হনুমানৰ সৈতে হোৱা যুদ্ধৰ বিষয়ে চিত্ৰিত কৰা হৈছে। মহিৰাৱণে ৰামভক্ত নাগ ৰাজকুমাৰী চন্দ্ৰসেনাক অপহৰণ কৰি নিয়ে। ছবিখনত হনুমানে সাগৰৰ জীয়েক মকৰিৰ সৈতে হোৱা সাক্ষাতৰ পিছত তেওঁক বিয়া কৰাব বিচাৰে, কিন্তু তাৰ পৰিৱৰ্তে তেওঁৰ ঘামৰ এটা টোপাল গিলি লোৱাৰ জৰিয়তে মকৰিয়ে মকৰ্ধ্বজ নামৰ এটা সন্তান জন্ম দিয়ে যিয়ে পাতালৰ দুৱাৰত পহৰা দিয়াৰ দায়িত্ব পায়৷ আনহাতে ৰাম আৰু লক্ষ্মণক অপহৰণ কৰি পাতাললৈ লৈ যোৱা হয়। হনুমানে মকৰধ্বজৰ সহায়ত ৰাম আৰু লক্ষ্মণক উদ্ধাৰ কৰে। এই উদ্ধাৰ অভিযানত এক বৃহৎ যুদ্ধৰ সৃষ্টি হয় আৰু অহিৰাবণ তথা মহিৰাৱণ নিহত হয়, কিন্তু সিহঁত পুনৰ জীৱিত হৈ বাৰে বাৰে যুদ্ধ কৰি থাকে। হনুমানে অহিৰাৱণৰ পত্নী চন্দ্ৰসেনাৰ সহায়ত তেওঁলোকৰ পুনৰুত্থানৰ ৰহস্য জানিবলৈ সক্ষম হয় আৰু এই চক্ৰ সমাপ্ত কৰি তেওঁলোকক বধ কৰে। শেষত ৰামে দ্বাপৰ যুগত কৃষ্ণৰ অৱতাৰ লৈ সত্যভমা ৰূপে জন্ম লোৱা চন্দ্ৰসেনাক বিয়া কৰাব বুলি প্ৰতিশ্ৰুতি দিয়ে।

অভিনয়

মীনা কুমাৰী
মহিপাল
এছ. এন. ত্ৰিপাঠী
শান্ত কোঁৱৰ
বিমল
দলপত
এইচ. প্ৰকাশ
কান্ত কুমাৰ
নিৰঞ্জন শৰ্মা
বিমলা
অমৰনাথ

পুনৰ নিৰ্মাণ

১৯৭৪ চনত বাবুভাই মিস্ত্ৰীৰ পৰিচালনাত হনুমান বিজয় নামেৰে ছবিখন পুনৰ নিৰ্মাণ কৰা হৈছিল।

তথ্য সংগ্ৰহ

শ্ৰেণী:চলচ্চিত্ৰ
শ্ৰেণী:ভাৰতৰ চলচ্চিত্ৰ
মহম্মদ চালেহ আকবৰ হাইদৰী

ছাৰ মহম্মদ চালেহ আকবৰ হাইদৰী, (১২ অক্টোবৰ ১৮৯৪ – ২৮ ডিচেম্বৰ ১৯৪৮) এজন ভাৰতীয় প্ৰশাসনিক সেৱাৰ বিষয়া আৰু ৰাজনৈতিক নেতা। তেওঁ ব্ৰিটিছ চৰকাৰে শেষ নিযুক্তি দিয়া আৰু প্ৰথম ভাৰতীয় অসমপ্ৰদেশৰ ৰাজ্যপাল। তেওঁ স্বাধীন ভাৰতত অসম প্ৰদেশৰ প্ৰথম ৰাজ্যপাল হিচাপে কৰ্মৰত হয়।

প্ৰাৰম্ভিক জীৱন

১৮৯৪ চনৰ ১২ অক্টোবৰ তাৰিখে মহম্মদ হাইদৰীৰ জন্ম হয়। তেওঁৰ পিতৃ আকবৰ হাইদৰী আৰু মাতৃ আমিনা হাইদৰী। তেওঁলোকৰ ১১ জন সন্তান আছিল। বিখ্যাত ভাৰতীয় কংগ্ৰেছৰ নেতা আৰু অধিবক্তা বদৰুদ্দিন তৈবাজী তেওঁৰ খুড়াককা আছিল। মহম্মদ হাইদৰীয়ে বোম্বে আৰু অক্সফোৰ্ডত শিক্ষাগ্ৰহণ কৰে। তাৰপিছত তেওঁ ভাৰতীয় অসামৰিক সেৱাত যোগদান কৰে। ১৯১৯ চনত তেওঁ মাদ্ৰাজ প্ৰেচিডেন্সীত যোগদান কৰি কৰ্মজীৱনৰ পাতনি মেলে।

কৰ্মজীৱন

তথ্যসূত্ৰ

শ্ৰেণী:অসমৰ ৰাজ্যপাল
শ্ৰেণী:ভাৰতৰ ব্যক্তি
আব্বাছ আব্দি

আব্বাছ আব্দি ( ( জন্ম ১ অক্টোবৰ ১৯৫৬) এজন ইৰাণী সংস্কাৰবাদী। তেখেত এজন সাংবাদিক, স্ব-শিক্ষিত সমাজবিজ্ঞানী, সমাজ কৰ্মী ব্যক্তি।

জীৱনী

আব্বাছ আব্দিৰ জন্ম হৈছিল ১৯৫৬ চনত। তেওঁ তেহৰাণ পলিটেকনিকত পলিমাৰ ইঞ্জিনিয়াৰিং অধ্যয়ন কৰিছিল। প্ৰধানমন্ত্ৰীৰ কাৰ্যালয়ৰ গৱেষণা আৰু তথ্য বিভাগৰ বিদেশী চোৰাংচোৱা শাখাত কিছুসময় কাম কৰাৰ লগতে ৰাষ্ট্ৰপতিৰ কাৰ্যালয়ৰ অন্তৰ্গত কৌশলগত গৱেষণা কেন্দ্ৰত সংস্কৃতি বিভাগৰ উপ-মুৰব্বী হিচাপে কাৰ্যনিৰ্বাহ কৰিছিল। দৈনিক কাকত ‘ছালাম’ৰ সম্পাদকমণ্ডলীৰ সদস্য আছিল। আব্দি ইৰাণ অংশগ্ৰহণ ফ্ৰণ্টৰ কেন্দ্ৰীয় পৰিষদৰ সদস্য আছিল আৰু বৰ্তমান ইৰাণৰ সাংবাদিক সংঘৰ সভাপতি।

১৯৭৯ চনত ইৰাণৰ বিপ্লৱৰ প্ৰাৰম্ভিক দিনত তেওঁ আন ছাত্ৰ-ছাত্ৰীৰ সৈতে তেহৰাণত থকা আমেৰিকাৰ দূতাবাসত আক্ৰমণ কৰা প্ৰথমসকলৰ ভিতৰত এজন আছিল। ২০০২ চনৰ ২২ ছেপ্টেম্বৰত ৰাজ্যিক সংবাদ সংস্থা ইৰনাই আয়াণ্ডেৰ এক সমীক্ষা প্ৰকাশ কৰি কয় যে ৭৪.৪% ইৰাণী লোকে আমেৰিকাৰ সৈতে পুনৰ সম্পৰ্ক আৰম্ভ কৰাৰ পক্ষত আছে। ২০০২ চনৰ ৪ নৱেম্বৰত আব্দীক তেওঁৰ ঘৰত গ্ৰেপ্তাৰ কৰা হয়; তেওঁৰ বিৰুদ্ধে "আমেৰিকাৰ ভোটগ্ৰহণ সংস্থা গ্যালাপ বা বিদেশী দূতাবাসৰপৰা ধন লোৱা"ৰ অভিযোগ উত্থাপন কৰা হৈছিল। ইয়াৰ ফলত আব্দীয়ে কেইবাবছৰ কাৰাগাৰত কটাবলগীয়া হয়। ২০০৯ চনৰ ৰাষ্ট্ৰপতি নিৰ্বাচনত তেওঁ মেহদি কৰৌবিৰ অন্যতম প্ৰধান উপদেষ্টা আছিল।

ইৰানৰ ৰাষ্ট্ৰীয় মিডিয়াৰ সন্দৰ্ভত আব্বাছ আব্দিয়ে কয়: ৰাজনৈতিক অপপ্ৰচাৰৰ আহিলা হিচাপে ব্যৱহাৰ কৰা যিকোনো সংবাদ মাধ্যমে নিজৰ প্ৰভাৱ হেৰুৱাব।’ আব্দীয়ে কয় যে ‘ৰাজ্যিক টিভিয়ে বাৰ্তা প্ৰেৰণ কৰাৰ অৰ্থ এইটো নহয় যে জাতিটোৱে সেই বাৰ্তাসমূহ লাভ কৰাটো বাধ্যতামূলক। ইৰাণৰ জনসাধাৰণৰ নিজস্ব আশা আছে আৰু সেই আশাৰ ওপৰত ভিত্তি কৰি বাৰ্তাৰ বাবে অপেক্ষা কৰে।’ সম্ভৱতঃ সেইবাবেই বিদেশী সংবাদ মাধ্যমৰ পৰা অহা বাৰ্তাক দৰ্শকে আদৰণি জনায় বিশেষকৈ যেতিয়া ইৰাণত স্বতন্ত্ৰ সংবাদ মাধ্যম অতি কম।

তথ্যৰ উৎস

বাহ্যিক সংযোগ

BBC News: Leading Iranian Reformist Arrested
Time Europe: Interview with Abbas Abdi
IRNA: Abbas Abdi Stand Trial Over Polling Case
BBC News story. Reference to Abbas Abdi's Role in 1979 U.S. Embassy takeover in Tehran
The New York Times: Hostage-Taker, Reformer, Pessimist: An Iranian Life

শ্ৰেণী:সাংবাদিক
শ্ৰেণী:সমাজবিজ্ঞানী
শ্ৰেণী:সমাজকৰ্মী
শ্ৰেণী:ইৰাণৰ ব্যক্তি
হাজাৰ চুৰাশিৰ মা (উপন্যাস)

হাজাৰ চুৰাশিৰ মা হ'ল ৰমন মেগছেছে বঁটা বিজয়ী লেখিকা মহাশ্বে‍তা দেৱীৰ দ্বাৰা ৰচিত এখন বাংলা উপন্যাস। এই উপন্যাসখন ১৯৭৪ চনত প্ৰকাশ পাইছিল। এই উপন্যাসৰ আধাৰতে নিৰ্মাণ কৰা হৈছে হাজাৰ চুৰাশী কী মা নামৰ বোলছবিখন।

উপন্যাসৰ কাহিনীভাগ

হাজাৰ চুৰাশিৰ মা হ'ল এনে‍ এগৰাকী মাতৃ (সুজাতা)ৰ কাহিনী, যাৰ পুত্ৰ (ব্ৰতী)ক তেওঁৰ মতাদৰ্শৰ বাবে ৰাষ্ট্ৰই নিৰ্মমভাৱে হত্যা কৰে। মৰ্গত ব্ৰতীৰ মৃতদেহৰ নম্বৰ আছিল ১০৮৪। বহু বছৰৰ পাছত এই কথা জানি সুজাতাই শান্তি পায় যে যি ৰাজনৈতিক অস্থিৰতাত পুত্ৰৰ মৃত্যু হৈছিল সি‍ কোনো পৰিয়ালকেই নেৰিলে। উপন্যাস হাজাৰ চুৰাশিৰ মাত মানৱ কাহিনীৰ আন মুখবোৰ চিত্ৰিত কৰা হৈছে, যিবোৰৰ উৎস হৈছে বাঙালী যুৱক-যুৱতীৰ অশান্ত ৰাজনৈতিক দুঃসাহসিক অভিযান। কমিউনিষ্ট পাৰ্টিয়ে চৰকাৰ গঠন নকৰালৈকে চৰকাৰে এই যুৱ সমাজক নিৰ্মমভাৱে দমন কৰিছিল। তাৰ পিছত কমিউনিষ্ট চৰকাৰে নিজৰ বিৰোধী শক্তিক নিৰ্মমভাৱে দমন কৰিলে।

চৰিত্ৰ

সুজাতা: মূল চৰিত্ৰ আৰু এগৰাকী 'আধুনিক' কঠোৰ মনৰ মাতৃ।
ব্ৰতী: সুজাতাৰ বিপ্লৱী পুত্ৰ।
দিব্যনাথ: সুজাতাৰ স্বামী। ব্ৰতীয়ে যাৰ বিৰুদ্ধে‍ যুঁজ দিছিল তেওঁলোকৰ দৰেই এজন ব্যক্তি।

চলচ্চিত্ৰায়ন

১৯৯৮ চনত গোবিন্দ নিহালানীয়ে এই উপন্যাসখনৰ আধাৰত হাজৰ চৌৰাসী কী মা নামেৰে এখন হিন্দী চলচ্চিত্ৰ নিৰ্মাণ কৰিছিল। এই ছবিখনে শ্ৰেষ্ঠ বৈশিষ্ট্যপূৰ্ণ চলচ্চিত্ৰ শাখাত ৰাষ্ট্ৰীয় চলচ্চিত্ৰ বঁটা লাভ কৰিছিল।

পুৰস্কাৰ

এই উপন্যাসখনৰ বাবে মহাশ্বে‍তা দেৱীয়ে ১৯৯৬ চনত জ্ঞানপীঠ বঁটা লাভ কৰিছিল। দক্ষিণ আফ্ৰিকাৰ স্বাধীনতা সংগ্ৰামী তথা ৰাষ্ট্ৰপতি নেলছন মেণ্ডেলাই তেওঁক এই বঁটা প্ৰদান কৰিছিল।

তথ্য সংগ্ৰহ

শ্ৰেণী:উপন্যাস
তীখা

তীখা বা ইস্পাত হৈছে লো আৰু কাৰ্বনৰ এক সংকৰ ধাতু। মান ভেদে ইয়াৰ মুঠ ওজনৰ ০.২% ৰ পৰা ২.১% কাৰ্বন থাকে। মেংগানিজ, ক্ৰ'মিয়াম, ভেনেডিয়াম আৰু ট্যাংষ্টেন লোৰ সৈতে মিহলাই তীখা তৈয়াৰ কৰা হয়।

ইস্পাত লোৰ তুলনাত দৃঢ়তৰ। লোৰ সৈতে বিভিন্ন ধাতু মিশ্ৰণ কৰিলে লোৰ দৃঢ়তা বৃদ্ধি হয়। নিম্ন গলনাংক আৰু ঢালাই যোগ্যতাৰ বাবে উচ্চ কাৰ্বনযুক্ত সংকৰ ঢালাই লো (ইং: কাষ্ট আয়ৰন) নামে পৰিচিত।

ইতিহাস

বিভিন্ন পৰম্পৰাগত উপায়েৰে শিল্প বিপ্লৱৰ অনেক আগৰ পৰাই তীখা তৈয়াৰ কৰা হৈছিল। কিন্তু ১৭শ শতাব্দীত বিভিন্ন উন্নত উপায়েৰে তীখা তৈয়াৰী আৰম্ভ হৈ ইয়াৰ ব্যৱহাৰ বৃদ্ধি পায়। ১৯ শতকৰ মধ্যভাগত বেছমাৰ পদ্ধতিত ইস্পাত উৎপাদন আৰম্ভ হয়। ইয়াৰ ফলত ই সস্তা আৰু বহুল ব্যবহৃত ধাতুলৈ পৰিণত হয়। তাৰ পিছত বেছিক অক্সিজেন প্ৰক্ৰিয়াত উৎপাদনৰ ফলত ইয়াৰ মান অনেক বৃদ্ধি পায় আৰু দাম অনেক কমি যায়। বৰ্তমান ইস্পাত পৃথিবীৰ অন্যতম বহুল ব্যবহৃত পদাৰ্থ। গৃহ-কোঠা, মেছিন, জাহাজ, গাড়ী ইত্যাদিৰ প্ৰধান উপাদান হৈছে ইস্পাত। বৰ্তমান ইস্পাতৰ মান বিভিন্ন আন্তৰ্জাতিক মানদানকাৰী প্ৰতিষ্ঠানৰ দ্বাৰা পৰিমাপন কৰা হয়।

বৈশিষ্ট্য

অন্যান্য ধাতুৰ দৰে লো ভূগৰ্ভত অক্সিজেন আৰু ছালফাৰৰ সৈতে যুক্ত অবস্থাত থাকে। এনে ধাতৱ অক্সাইড বা ছালফাইডক আকৰিক বোলে। লোৰ আকৰিকৰ উদাহৰণ হ'ল, হেমেটাইট, মেগনেটাইট আদি। ঢালাই লোৰ গলনাংক ১৩৭০ ডিগ্ৰী ছেলছিয়াছ। ইস্পাতৰ ঘনত্ব মানৰ ওপৰত ভিত্তি কৰি প্ৰতি ঘনচেণ্টিমিটাৰত ৭.৭৫ ৰ পৰা ৮.০৫ গ্ৰাম পৰ্যন্ত হব পাৰে।

তথ্য সংগ্ৰহ

শ্ৰেণী:ধাতু
শ্ৰেণী:কাৰ্বনৰ সংকৰ ধাতু
শ্ৰেণী:সংকৰ ধাতু
অৱলোহিত ৰশ্মি

অৱলোহিত ৰশ্মি হৈছে দৃশ্যমান পোহৰতকৈ দীৰ্ঘ তৰঙ্গদৈৰ্ঘ্যৰ বিদ্যুৎ চুম্বকীয় বিকিৰণ। এই বিকিৰণ সাধাৰণত মানুহৰ বাবে অদৃশ্য, যদিও কিছুমান বিশেষ পৰিস্থিতিত দৃশ্যমান। অৱলোহিত ৰশ্মিৰ তৰঙ্গ দৈৰ্ঘ্যৰ সীমা ১ মাইক্ৰ'মিটাৰৰ পৰা ১ মিলিমিটাৰ পৰ্যন্ত বিস্তৃত।

১৮০০ চনত জ্যোতিৰ্বিজ্ঞানী ছাৰ উইলিয়াম হাৰ্ছেলৰ দ্বাৰা অৱলোহিত বিকিৰণ আবিষ্কাৰ কৰা হৈছিল, তেওঁ থাৰ্ম'মিটাৰৰ প্ৰভাৱৰ মাধ্যমত ৰঙা পোহৰতকৈ কম শক্তিৰ বৰ্ণালীত এক ধৰণৰ অদৃশ্য বিকিৰণ আবিষ্কাৰ কৰিছিল। সূৰ্যৰ মুঠ শক্তিৰ আধাতকৈও বেছি পৰিমাণৰ শক্তি অৱলোহিত ৰশ্মি হিচাপে পৃথিৱীলৈ আহে। শোষিত আৰু নিৰ্গত অৱলোহিত বিকিৰণৰ অৱশেষে পৃথিৱীৰ জলবায়ুত এক গুৰুত্বপূৰ্ণ প্ৰভাৱ পেলাই।

প্ৰয়োগ

ৰসায়ন বিজ্ঞান

ৰাসায়নিক বিক্ৰিয়াত বিক্ৰিয়ক আৰু উৎপাদৰ কম্পন বেণ্ডৰ পৰা বিক্ৰিয়াৰ সম্ভাব্যতা আৰু বিক্ৰিয়াৰ হাৰ সম্পৰ্কে ধাৰণা পোৱা যায়। কোনো পদাৰ্থৰ দ্ৰৱণত ঘনত্ব নিৰ্ণয়তো অবলোহিত ৰশ্মি ব্যৱহাৰ কৰা হয়। জৈৱ-অজৈৱ যৌগৰ গঠন নিৰ্ণয়ত অবলোহিত ৰশ্মি ব্যৱহাৰ কৰা হয়।

চিকিৎসা বিজ্ঞান

চিকিৎসা বিজ্ঞানত সৰ্বপ্ৰথম ১৯৫৬ চনত অৱলোহিত ৰশ্মিৰ দ্বাৰা স্তনৰ কৰ্কটৰোগ চিনাক্তকৰণৰ কৰা হৈছিল। কৰ্কট আক্ৰান্ত কোষৰ অৱস্থান আৰু বিস্তৃতি চিনাক্তকৰণৰ বাবে অৱলোহিত ৰশ্মি ব্যৱহাৰ কৰা হয়। সন্নিকট অৱলোহিত ৰশ্মিৰ দ্বাৰা তেজৰ হিমোগ্লোবিনত অক্সিজেনৰ পৰিমাপ কৰি মস্তিষ্কৰ ৰোগ নিৰ্ণয় কৰা হয়। মূলত সদ্য প্ৰসূত শিশুসকলৰ মস্তিষ্কৰ ক্ষত নিৰ্ণয়ত ই ব্যাপকভাবে ব্যবহৃত হয়।

প্ৰতিৰক্ষা ব্যৱস্থা

অৱলোহিত ৰশ্মিৰ দ্বাৰা ছিকিউৰিটি এলাৰ্ম ছিষ্টেমত যিকোনো মুভমেণ্ট চিনাক্ত কৰি এলাৰ্ম বজাব পাৰি। এই ধৰণৰ প্ৰতিৰক্ষা ব্যৱস্থা বেংক, চিকিৎসালয়, কাৰ্যালয়, বা যিকোনো স্থানত ব্যৱহাৰযোগ্য। সাধাৰণতে অৱলোহিত ৰশ্মি এলইডিৰ পৰিসৰ ২ মিটাৰ। সেয়ে ইয়াক এক লেন্সৰ দ্বাৰা বিবৰ্ধিত কৰা যায়।

তথ্যৰ আদান-প্ৰদান

মোবাইল ফোনত কিছুদিন আগলৈকে অৱলোহিত ৰশ্মিৰ দ্বাৰা তথ্যৰ আদান-প্ৰদান কৰা হৈছিল। টিভি, চিডি প্লেয়াৰ, মিউজিক ছিষ্টেম সহ যাবতীয় ইলেকট্ৰনিক যন্ত্ৰৰ ৰিমট কণ্ট্ৰলত অৱলোহিত ৰশ্মি ব্যৱহাৰ কৰা হয়।

তথ্য সংগ্ৰহ

শ্ৰেণী:পদাৰ্থ বিজ্ঞান